Kiaupiškės
Kiaupiškės – kaimas Kretingos rajono savivaldybės šiaurės vakarinėje dalyje, 9 km į šiaurės rytus nuo Darbėnų. Kaimas įsikūręs į pietus nuo Naujosios Įpilties, prie Kiaupiškės upelio ir Kiaupiškių miško. Kaimo pakelėje stovi koplytėlė, o greta esančioje sodyboje – ornamentuotas kryžius ir koplytstulpis. Vidgirių miške yra apleistos, krautų akmenų tvora apjuostos senos kaimo kapinės, kuriose 1959 m. buvo išlikę keli apgriuvę mediniai kryžiai ir koplytėlė, pastatyti nuo maro mirusiems kaimo gyventojams atminti.